Publication: Magyar Közlöny
Issue: MK-2003-35 (Year: 2003, Number: 35)
Era: 1990-2004
Section: Az Alkotmánybíróság nyomatékosan felhívja a figyelmet arra a 21/1990. (X. 4.) AB határozatában kimondott
Paragraph Index: 471

2. Az Alkotmánybíróság jelen határozatának Indokolása III/1. pontjában részletesen kifejtette, hogy mely okokból alkotmányellenes az R1.-nek az R3. 1. §-ával beiktatott 1. § (1) bekezdés d) pontjának „Magyarországról polgári személyként, mint internáltat,” szövegrésze. Ha az indítványozó egy, a jogszabály módosításaként megállapított új rendelkezés alkotmányosságát vitatja, az Alkotmánybíróság általában nem vizsgálja az új rendelkezést magába foglaló (inkorporáló), valamint — ezzel párhuzamosan — az azt megállapító jogszabály alkotmányosságát, hanem vizsgálatát csak az elõbbire folytatja le. Jelen ügyben azonban a speciális hatályba léptetõ rendelkezések — a jogbiztonság alkotmányos követelményére is tekintettel — indokolttá tették, hogy az Alkotmánybíróság mind az R1. 1. § (1) bekezdés d) pontja, mind az R3. 1. §-a alkotmányosságáról döntsön. Az R3.-at (az abban foglalt rendelkezéseket) ugyanis nemcsak, hogy a folyamatban lévõ, hanem a határozattal már elutasított ügyekben is alkalmazni kell. Emellett az R3. 1. §-a nem egészében, hanem csak a megsemmisített szövegrészében alkotmányellenes, egyebekben az alkotmányos követelményeknek megfelelõ szabályozást tartalmaz. Mindezekre tekintettel az Alkotmánybíróság szükségesnek tartotta, hogy az R3. 1. §-ának a rendelkezõ részben megjelölt szövegrészét — az R1. 1. § (1) bekezdés d) pontjával megegyezõ módon — megsemmisítse és a hatályban maradó pontos szövegét meghatározza.

Source: https://magyarkozlony.hu/hivatalos-lapok/1afb337b394275d33cc2a9274b7ab20f4e80447e/dokumentumok/52284a0abcd66bf4f089103a74fdeb1a1a105ed0/letoltes